3 lyke gekry nadat BLO-vliegtuig val | Netwerk24
Deur Marita Herselman 23 Januarie 2020 22:01
Drie lyke is gevind nadat 'n ligte vliegtuig Donderdag in die omgewing van die Robinsonpas tussen Mosselbaai en Oudtshoorn neergestort het.
Die oorledenes is vermoedelik die drie bemanningslede aan boord van die Burgerlugvaartowerheid (BLO) se Cessna Citation-vliegtuig wat Donderdagoggend verdwyn het. Dié vliegtuig het weggeraak nadat dit by die George-lughawe opgestyg het.
Deanna Bessick, woordvoerder van die Wes-Kaapse nooddienste, sê die lyke van twee mans en 'n vrou is gevind nadat 'n ligte vliegtuig in die omgewing geval het.
Bessick sê die vliegtuig het omstreeks 11:30 neergestort, waarna twee diensvoertuie, 'n reddingsvoertuig en 'n Skymed-reddingshelikopter uitgestuur is. 'n Vliegtuigwrak is om 14:05 gevind.
"Ons innige meegevoel aan die familie van die drie oorledenes terwyl die omstandighede rondom die neerstorting ondersoek word."
Pappie Maja, woordvoerder van die BLO, kon nie bevestig of dit wel die lyke van hul bemanningslede is wat gevind is nie. Maja sê daar word nog met die bemanningslede se families gepraat.
Die BLO sal Vrydag om 11:30 'n nuuskonferensie in Midrand hou in verband met die vliegtuigongeluk.
Netwerk24 het vroeër berig die BLO het gesê die vliegtuig wat verdwyn het, het omstreeks 10:40 van die lughawe vertrek om die lughawe se navigasiehulpmiddels na te gaan.
Die lugbeheertoring kon tien minute nadat die vliegtuig opgestyg het, nie weer kontak met die bemanning maak nie.